अजमेर। हाथीखेड़ा स्थित कनाड़ी गांव में रविवार को पति से मामूली कहासुनी के बाद एक विवाहिता ने कुएं में छलांग लगा दी। उसे बचाने के लिए पीछे-पीछे भाई भी कुएं में कूद गया। डूबने से भाई-बहन की मौत हो गई। ग्रामीणों की मदद से पुलिस की मौजूदगी में शव बाहर निकाले गए। गंज थाना पुलिस ने जेएलएन अस्पताल में पोस्टमार्टम करवाकर शव परिवारजनों को सौंप दिए। मामले की जांच जारी है।
जांच अधिकारी एएसआई दातारसिंह के मुताबिक हाथीखेड़ा स्थित कनाड़ी निवासी गुलाबी उर्फ कुल्ला (35) पत्नी सरदारा रावत और उसके भाई नागौर बाड़ी घाटी स्थित रावतों की ढाणी निवासी भंवर सिंह रावत (36) पुत्र शंकरसिंह की कुएं में डूबने से मौत हो गई। परिवारजनों ने पुलिस को बताया कि भंवरसिंह अपनी बहन गुलाबी से मिलने आया था। इसी दौरान गुलाबी की किसी बात को लेकर उसके पति सरदारा से मामूली कहासुनी हो गई।
सरदारा नशे में था। उसने कुछ कहा तो गुलाबी को नागवार गुजरा। आवेश में आकर वह खेत की और भागी और वहां पहुंचते ही कुएं में छलांग लगा दी। पीछे-पीछे गुलाबी का भाई भंवर भी वहां पहुंच गया। बहन को डूबता देख उसने भी कुएं में छलांग लगा दी। जब तक परिवार के अन्य लोग मौके पर पहुंचे दोनों भाई-बहन कुएं में डूबकर मौत का शिकार हो गए। सूचना मिलते ही पुलिस दल मौके पर पहुंचा।
लड़ता रहा मौत से जंग
पुलिस जांच में सामने आया कि कुआं बहुत गहरा था। गुलाबी जैसे ही कुएं में कूदी, उसका सिर साइड की दीवार से टकराकर चोटग्रस्त हो गया। इससे वह अचेत हो गई। बहन को डूबता देख भंवरसिंह ने बगैर कुछ सोचे कुएं में छलांग लगा दी, जबकि वह तैरना नहीं जानता था। काफी देर तक भंवरसिंह अपने बहन को पकड़े जिंदगी और मौत की जंग में उलझा रहा। जब तक परिवार के अन्य लोग और ग्रामीण मौके पर पहुंचे, तब तक दोनों भाई-बहन डूबकर मर चुके थे।
रो-रो कर बुरा हाल
हाथीखेड़ा में कुछ माह पूर्व भी एक विवाहिता अपने दो बच्चों के साथ कुएं में कूदकर मौत का शिकार हो चुकी है। इधर भाई-बहन की मौत के बाद दोनों परिवारों का रो रोकर बुरा हाल है। पुलिस ने गुलाबी की लाश पोस्टमार्टम के बाद उसके ससुराल पक्ष को सौंप दी। भंवरसिंह की लाश को उसके पैतृक गांव पहुंचाया गया। मृतक भंवर पेशे से मजदूर था। मृतका गुलाबी के एक सात वर्षीय बेटा है।
॥पति-पत्नी में मामूली कहासुनी हुई थी। इससे खफा होकर गुलाबी ने कुएं में छलांग लगा दी। बचाने के लिए उसका भाई भंवरसिंह भी कुएं में कूद गया। डूबने से दोनों की मौत हो गई। पुलिस ने सीआरपीसी की धारा 174 के तहत मामला दर्ज कर जांच शुरू कर दी है।’
चेतना भाटी, थानाप्रभारी, गंज थाना
hin_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva